<classify> TAASISI ya Kuzuia na Kupambana na Rushwa TAKUKURU Mkoa wa Dodoma, imejipanga kutumia klabu za wapinga rushwa zilizopo vyuoni na shuleni ili kuibua na kutokomeza rushwa ya ngono katika maeneo hayo.Hayo yameelezwa jijini hapa na Mkuu wa Takukuru Mkoa wa Dodoma, Sosthenes Kibwengo alipozungumzia mikakati ya taasisi yake ya kupambana na rushwa ya ngono kwa wanafunzi vyuoni na shuleni.Kibwengo alisema kupitia klabu za wapinga rushwa, watafanya kampeni ya vunja ukimya ikiwa ni njia ya kuwezeshwa kuibua na kutokomeza rushwa ya ngono shuleni na vyuoni.Tatizo la rushwa ya ngono lipo, shida kubwa ni jamii kushindwa kuibua na kutoa taarifa hivyo kwa kutumia kampeni ya vunja ukimya kwenye klabu za rushwa shuleni na vyuoni kutahamasisha wanafunzi kuibua changamoto hiyo, alisema.Aliongeza, Ni kampeni muhimu sana kila mmoja kuifahamu, sisi kama Takukuru tuna kila sababu ya kuitangaza ili jamii ijue, tatizo lililopo ni jamii hawajui kampeni na kupitia klabu za wapinga rushwa tutatumia kuelimisha ili ushiriki wa wananchi hususani wanafunzi katika kukataa rushwa ya ngono uwe mkubwa.Kibwengo alisema mbali na kutumia klabu hizo, pia wamejipanga kuanza kutoa mafunzo kwa walimu wa vyuo na shule za msingi na sekondari, jinsi ya kuepukana na rushwa ya ngono ili elimu watakayoipata waitumie kuwaelimisha wanafunzi wao madhara ya rushwa hiyo.Tumeona tutoe elimu kwa walimu ili wawe chachu ya kupeleka elimu hiyo kwa wanafunzi wao na wao kama eneo la kazi, lakini pia wanafunzi nao wataelimishwa hili, lengo letu ni kuyajengea uelewa makundi haya mawili ili kila mmoja ajue namna ya kutoa taarifa ya mtu anayetaka rushwa ya ngono.Tunaamini elimu tutakayoitoa itakuwa msaada mkubwa na kuhakikisha matukio ya rushwa ya ngono yanatolewa taarifa ili Takukuru iyafanyie kazi na kukomesha hali hiyo. Hiyo tutahakikisha kampeni yetu tunaifanya kwa vitendo, alisema.Kibwengo alisema lengo lao ni kuona rushwa ya ngono, inatokomezwa kama mkakati uliowekwa wa kuhakikisha rushwa na ukatili wa kijinsia, vinatokomezwa katika jamii ya watanzania.Aidha, aliwataka watu wenye mamlaka waache kutumia nafasi zao kuomba rushwa ya ngono na kuwa kupitia kampeni hiyo anaamini matukio ya rushwa ya ngono ambayo yamejificha yataibuliwa.  <topic>: KITAIFA 